Foto: Bryn Lennon/Getty Images Butunjahon boks kengashining (WBC) prezidenti Maurisio Sulaymon Mutlaq jangchilar chempionati (UFC) g‘olibi Habib Nurmagomedov va aralash yo‘nalishlar (MMA) bo‘yicha jangchi Konor Makgregor bahsidan keyin yuz bergan hodisaga munosabat bildirdi, deb xabar qilmoqda «RIA Novosti». Sulaymonning ta’kidlashicha, oktagondan tashqarida sodir bo‘lgan mushtlashuv - bu sport emas, balki fojiaga aylanib ketishi mumkin bo‘lgan to‘polondir. «Bunday hodisani sportga, sportning hech bir turiga bog‘lash kerak emas. Bu fojia bilan yakunlanishi mumkin edi. Sport bu dunyoni yaxshiroq qilish yo‘llaridan biri, u adolatli o‘yin va sport mahorati bilan dunyo ko‘prigini quradi», - deya ma’lum qildi WBC prezidenti. Eslatib o‘tamiz, avvalroq Nurmagomedovning otasi o‘g‘lini jazolamaslikka qaror qilgandi.